Ουοσπονδία:  Η  υή  επιθυυητη  αλλά  ανανκαία  Χύση 


Μέχρι  πρόσφατα,  καθαρή  ήταν  η  γραμμή  τροχέ ιοδρόμησης  μιας  λύσης  προς  την 
Ομοσπονδία.  Μιας  λύσης  που  αν  και  δεν  ανταποκρί νέτα ι  στις  προσδοκίες  και  τους 
οραματισμούς  του  λαού,  Ελληνοκυπρίων  και  Τουρκοκυπρίων,  σφραγίστηκε  σαν 
αδήριτη  ανάγκη  με  τις  συμφωνίες  Μακαρίου-Ντενκτάς  και  Κυπριανού-Ντενκτάς. 
Σαν  τέτοια  η  Ομοσπονδία  θεωρήθηκε  όλο  αυτό  το  διάστημα  δεδομένη  και 
αντικείμενο  των  εκάστοτε  συνομιλιών,  ήταν  το  περιεχόμενο  και  η  μορφή  που  θα 
έπαιρνε.  Εκτός  από  μια  δυό  "παράξενες"  ή  "ιδιόμορφες"  φωνές,  κανένας  δεν 
αμφισβητούσε  αυτή  την  επιδίωξη  και  φυσικά  ούτε  και  τα  πολιτικά  κόμματα. 
Εκείνο  που  φαινόταν  να  μην  είχε  ληφθεί  υπόψη  σοβαρά  και  να  μην  του  είχε  δοθεί 
αρκετή  σημασία,  ήταν  η  προετοιμασία  προς  αυτή  τη  λύση.  Πράγματι,  ενώ  από  το 
77  πορευόμασταν  προς  την  Ομοσπονδία,  ο  μέσος  ελληνοκύπριος  ούτε  προετοιμαζόταν 
για  αποδοχή  αυτής  της  λύσης  αλλά  ούτε  καλά-καλά  ήξερε  τι  συνεπάγεται,  ώστε  να 
συνειδητοποιήσει  το  περιεχόμενο  και  τις  προεκτάσεις  της.  Μάλιστα,  ενώ 
φαινόταν  να  την  αποδέχεται  σαν  πολιτειακό  σύστημα,  δεν  φαινόταν  στην  ουσία 
να  δέχεται  τα  στοιχεία  που  τη  συνθέτουν. 

Όμως  αυτή  τη  στιγμή  παρατηρείται  σοβαρή  παλινδρόμηση.  Πράγματι,  από 
τίνος  χρόνου  άρχισαν  να  εκφράζονται  απόψεις  ενάντια  στην  ίδια  την  Ομοσπονδία, 
πρόσφατα  δε  κάτω  από  κάποιο  προκάλυμμα,  (άδικη  λύση  -  καταπότι ση  ανθρωπίνων 
δικαιωμάτων  -  κίνδυνος  αφανισμού  του  ελληνισμού,  δεν  εξυπηρετεί  τα 
μακροπρόθεσμα  συμφέροντα  του  τουρκισμού)  ιδρύθηκαν,  τόσο  στην  ελληνοκυπριακή 
όσο  και  στην  τουρκοκυπρ ι ακή  πλευρά,  οργανώσεις  που  λένε  καθαρά  ότι  θα 
καταπολεμήσουν  την  Ομοσπονδία. 

Η  νέα  αυτή  τάση  ενάντια  στην  Ομοσπονδία,  δε  διαθέτει  τον  όγκο  ούτε  το 
κύρος,  ώστε  να  μεταστρέψει  τα  πολιτικά  κόμματα  και  την  Κυβέρνηση  από  τη  γραμμή 
της  Ομοσπονδίας.  Δεν  παύει  ωστόσο  να  δημιουργεί  σύγχιση  στο  λαό  και  να 
κερδίζει  οπαδούς,  με  τον  κίνδυνο  όχι  στο  πολύ  απομακρυσμένο  μέλλο  τα  κόμματα, 
στην  προσπάθεια  τους  να  μη  χάσουν  ψήφους  να  τείνουν  ευήκοον  ους  σ'αυτή  τη 
συνθηματολογία  (μάλιστα  ένα  δυό  από  αυτά  δείχνουν  ήδη  κάποιαν  προδιάθεση)  και 
να  τη  χρησιμοποιήσουν  για  να  εξυπηρετήσουν  κάποιους  άλλους,  δικούς  τους 
στόχους  και  επιδιώξεις. 

Κάτι  τέτοιο  θα  έχει  σαν  αποτέλεσμα  τον  αποπροσανατολισμό  του  λαού,  τον 
εκφυλισμό  των  οποιωνδήποτε  στόχων  στον  αγώνα  για  λύση  του  Κυπριακού  και 
σίγουρα  την  πλήρη  έλλειψη  αξιοπιστίας  της  Κύπρου  διεθνώς. 

Και  ενώ  οι  πολέμιοι  της  Ομοσπονδίας  τείνουν  να  χαρακτηρίζονται  κατά 
κανόνα  σαν  ρομαντικοί  ή  εξωπραγματικοί,  δε  θα  πρέπει  να  παραγνωρίζεται  το 
γεγονός  ότι  δεκαοχτώ  χρόνια  άγονων  προσπαθειών  (σχεδόν  τριάντα,  αν  θέλουμε  να 
ακριβολογήσουμε  για  την  πολιτική  μας  εκκρεμότητα  και  όχι  μόνο  την  εισβολή), 
έχουν  επιδράσει  αρνητικά  στη  ψυχοσύνθεση  του  μέσου  Ελληνοκύπριου, 
δημιουργώντας  του  ένα  κράμα  κούρασης,  απογοήτευσης  και  διάθεσης  για  παραίτηση 
από  προσπάθειες  που  δε  φαίνεται  να  οδηγούν  πουθενά.  Το  τελευταίο  δεν  είναι 
βέβαια  σωστό  αλλά  όπως  υποδηλοί  κι  ο  όρος,  ο  μέσος  άνθρωπος  είναι  προικισμένος 
με  μέσου  μεγέθους  και  λογικά  αποθέματα  αντοχής,  υπομονής,  ψυχικού  σθένους  και 
αντίληψης  των  μεθοδεύσεων  και  της  στρατηγικής  της  άλλης  πλευράς. 

Δοκιμάζοντας  λοιπόν  αυτά  τα  συναισθήματα,  μέρος  του  μέσου  ελληνοκύπριου 
-  ευτυχώς  όχι  μεγάλο  -  δε  φαίνεται  να  είναι  διατεθημένο  να  συνεχίσει  τη 
προσπάθεια  για  μια  βιώσιμη  λύση  Ομοσπονδίας  και  επιδέχεται  διεργασίες,  οπού  ο 
διαχωρισμός  γίνεται  δεκτός  σαν  η  μόνιμη  λύση.  Αυτή  η  κούραση  και  η  αδημονία 
να  σταματήσουν  τα  αδιέξοδα,  που  διαδέχονται  το  ένα  το  άλλο,  δεν  αφήνουν  να 
γίνει  αντιληπτό  ότι  αυτή  η  "μόνιμη"  διαχωριστική  λύση,  είναι  ενδεχόμενο  να  μην 
είναι  καθόλου  μόνιμη  και  να  εξυπακούει  κάποια  άλλη,  ακόμα  χειρότερη  ή  πιο 
οδυνηρή  κατάσταση. 

Και  ενώ  το  κλίμα  στην  Ελληνοκυπριακή  πλευρά  μπορεί  να  χαρακτηριστεί  όπως 
περιγραφτηκε  πιο  πάνω,  κάπως  διαφορετικά  φαίνεται  να  έχουν  επιδράσει  σ'αυτό  το 
διάστημα  τα  αδιέξοδα  στο  μέσο  Τουρκοκύπριο,  όπου  η  κούραση,  οι  όχι  καλές 
συνθήκες  διαβίωσης  -  με  μόνη  εξαίρεση  την  ασφάλεια  -  και  ένα  σωρό  άλλα 
προβλήματα  του  έχουν  δημιουργήσει  μια  προδιάθεση  για  λύση  και  συνδιαλλαγή. 
Και  δεν  μιλούμε  εδώ  για  τον  κ.  Ντενκτάς  και  τους  περί  αυτόν  ... 

Επομένως,  αν  και  είναι  κατανοητά  τα  αίτια  της  κάποιας  μεταστροφής  από 
μερίδα  των  Ελληνοκυπρίων,  όσον  αφορά  την  επιδιωκόμενη  λύση  δεν  παύει  να  είναι 
ανησυχητική,  ανεπιθύμητη  και  επικίνδυνη  αν  αφεθεί  να  πάρει  διαστάσεις. 
Κατανοητός  όμως  θα  πρέπει  να  είναι  και  ο  κίνδυνος,  η  τάση  αυτή  να  αποτελέσει 
αντικείμενο  δημαγωγίας  ενόψει  των  επερχομένων  προεδρικών  εκλογών  ή  ακόμα  και 
από  μέρους  των  εθνικιστών,  οι  οποίοι  δεν  είναι  σε  θέση  να  επιτρέψουν  στον 
εαυτό  τους  τη  "πολυτέλεια"  του  συμβιβασμού  και  της  συνδιαλλαγής. 

Ωστόσο  πέρα  από  τον  αποπροσανατολισμό  του  λαού,  η  στροφή  από  την 
Ομοσπονδία  ενέχει  και  ένα  άλλο  σοβαρότερο  κίνδυνο,  να  θεωρηθούμε  σαν  Κράτος  ως 
μη  σοβαροί  από  τη  διεθνή  κοινότητα. 

Όλα  αυτά  τα  χρόνια  η  διεθνοποίηση  απετέλεσε  βασικό  άξωνα  της  εξωτερικής 
μας  πολιτικής  και  της  προσπάθειας  επίλυσης  του  κυπριακού.  Η  προσπάθεια  αυτή 
ήταν  σωστή,  όχι  μόνο  γιατί  απέβλεπε  στο  να  ευαισθητοποιήσει  και  ενεργοποιήσει 
τα  βασικά  πολιτικά  κέντρα  αποφάσεων  αλλά  ακόμα  γιατί  στο  βαθμό  που  η 
διεθνοποίηση  θα  εστέφετο  με  επιτυχία,  θα  μειωνόταν  το  μέγεθος  της  αδυναμίας 
μας  σε  συσχετισμό  με  την  Τουρκία.  Κι  αυτό  γιατί  στην  πράξη  το  άλλο  μέρος  στις 
επαφές  ήταν  η  Τουρκία  και  όχι  οι  Τουρκοκύπριοι  και  η  Κυπριακή  Κυβέρνηση 
αντ ιπαρατ ιθέμενη  έμμεσα  έστω  με  την  Τουρκία  και  τις  συμμαχίες  της,  εκρατείτο 
έτσι  σε  μια  θέση  διαρκούς  αδυναμίας.  Σωστή  λοιπόν  η  διεθνοποίηση,  του 
Κυπριακού,  εξού  και  η  προσπάθεια  τόσο  της  Τουρκίας  όσο  και  του  κ.  Ντενκτάς  να 
αποδι εθνοπο ιηθεί  το  Κυπριακό  και  να  κρατηθεί  στα  πλαίσια  των  διακοινοτικών 
επαφών.  Αλλά  όλο  αυτό  το  διάστημα,  πέρα  από  την  προσπάθεια  να 
συνειδητοποιήσει  η  Διεθνής  Κοινότητα  την  από  μέρους  της  Τουρκίας  καταπάτηση 
των  ανθρωπίνων  δικαιωμάτων  στην  Κύπρο,  εκείνο  που  της  εζητείτο  επίμονα  ήταν  να 
συνδράμει  στην  προσπάθεια  εξεύρευσης  μιας  κατά  το  δυνατό  δίκαιης  και  βιώσιμης 
λύσης  στα  πλαίσια  της  Ουοσπονδίαο.  Ως  εκ  τούτου  λοιπόν,  η  οποιαδήποτε 
παρέκκλιση  αυτή  τη  στιγμή  απο  αυτό  το  στόχο,  δε  θα  είχε  σαν  αποτέλεσμα  παρά  να 
μας  παρουσιάσει  ως  ανερμάτιστους,  αντιφατικούς  και  ως  μη  σοβαρούς. 

Χωρίς  να  παραγνωρίζεται  ότι  η  προσφυγή  για  βοήθεια  στα  κέντρα  των 
παγκόσμιων  πολιτικών  αποφάσεων  δημιουργεί  κάποιες  ευπρόσδεκτες  γι'αυτά 
εξαρτήσεις,  δε  θα  πρέπει  να  παραγνωρίζεται  ότι  η  μακρά  εκκρεμότης  του 
Κυπριακού  έχει  καταντήσει  πονοκέφαλος  για  τις  Μεγάλες  Δυνάμεις  και  τον  ΟΗΕ. 
Είναι  ενδεικτικό  ότι  για  τη  "Δέσμη  Ιδεών  Γκάλι"  μας  έχει  διαμηνυθεί  ότι 

επιδέχονται  περιθωριακές  μόνο  αλλαγές....  Επομένως  η  αλλαγή  πορείας  από  την 
Ομοσπονδία  σε  κάτι  άλλο  -  που  ειρήσθω  εν  παρόδω  παραμένει  πάντα  ακαθόριστο  από 
τους  προτείνοντες  το  -  ενέχει  τον  κίνδυνο  εξανέμισης  του  διεθνούς 
ενδιαφέροντος  και  επαναφοράς  της  Κυπριακής  Κυβέρνησης  στη  σχέση  αδυναμίας  με 
την  Τουρκία. 


Εδώ  δε  θα  πρέπει  να  διαφεύγει  της  προσοχής  μας  και  η  αποδυνάμωση  του 
κυριώτερου  μπλοκ  από  το  οποίο  η  Κύπρος  αντλούσε  την  υποστήριξη  της,  εκείνου 
των  Αδεσμεύτων,  που  στην  ουσία  αναζητά  αυτή  τη  στιγμή  μια  καινούργια  ταυτότητα 
κι'ένα  καινούργιο  ρόλο  για  να  διαδραματήσει . 

θα  μπορούσε  κανείς  να  ισχυριστεί  ότι  η  σχέση  αδυναμίας  της  Κύπρου  με  την 
Τουρκία  θα  έφερνε  περισσότερο  στο  προσκήνιο  την  Ελλάδα.  Ωστόσο  δεν  πρέπει  να 
υπάρχουν  αμφιβολίες  ότι,  πέρα  από  το  τι  δυνητικά  μπορεί  να  κάμει  στα  πλαίσια 
της  Ευρωπαϊκής  Κοινότητας,  η  Ελλάδα  δεν  μπορεί  να  συμπεριφερθεί  στη  Διεθνή 
Κοινότητα  από  θέση  ισχύος,  πολύ  περισσότερο  γιατί  τα  προβλήματα  που  η  ίδια 
αντιμετωπίζει  τόσο  στο  εσωτερικό  όσο  και  στο  εξωτερικό  είναι  εμφανή.  Αλλά  κι 
αυτή  η  εκδοχή  είναι  καθαρά  θεωρητική.  Στην  πράξη  η  Ελλάδα  έχει  δεχτεί  ότι  η 
ενδεδειγμένη  λύση  για  την  Κύπρο  είναι  η  Ομοσπονδία  και  βρίσκεται  πλήρως 
ευθυγραμμισμένη  με  τις  προσπάθειες  της  Κυπριακής  Κυβέρνησης,  της  οποίας 
συμπαρίσταται  εξολοκλήρου. 

Επομένως,  αν  έτσι  έχουν  τα  πράγματα,  θα  πρέπει  να  περιθωριοποιηθεί  η 
προσπάθεια  για  αντιπαράθεση  και  πολεμική  εναντίον  της  Ομοσπονδίας.  Ταυτόχρονα 
ο  λαός  θα  πρέπει  να  καταλάβει  ότι  τα  γεγονότα  του  74  υπήρξαν  δυστυχώς 
καθοριστικά  για  τις  Κυπριακές  εξελίξεις,  με  την  έννοια  ότι  δεν  μπορούν  να 
ανατραπούν  αυτή  τη  στιγμή  ή  στο  προβλεπτό  μέλλον,  ενώ  η  αναμονή  μέχρι  που 
δυνητικά  να  δημιουργηθούν  ευνοϊκές  για  την  Ελληνοκυπριακή  πλευρά  συνθήκες, 
εξυπακούει  τον  κίνδυνο  να  ξεχαστεί  εντελώς  το  Κυπριακό  και  να  παγιωθεί  ο 
διαχωρισμός.  Ποιοι  μιλούν  πια  για  το  πρόβλημα  της  Τιμόρ... 

Σ'αυτό  το  σημείο,  που  "το  σίδερο  είναι  ζεστό",  θα  πρέπει  να 
επικεντρωθούν  οι  προσπάθειες  στο  πώς,  στο  ιιέτοο  του  τι  είναι  σιϊυερα  εαιικτό. 
μπορούν  οι  προτάσεις  Γκάλι  να  τροποποιηθούν,  έτσι  που  να  εξασφαλίζουν 
περισσότερο  τα  εχέγγυο  της  δικαιωσύνης  και  της  βιωσιμότητας  μιας  λύσης. 


θα  έπρεπε  μέχρι  τώρα  να  είχε  γίνει  σαφές  ότι,  για  την  Κύπρο  η 
Ομοσπονδία  αποτελεί  όχι  μόνο  μια  αδήριτη  αναγκη  αλλά  και  τη  μοναδική  λύση  που 
μπορεί  να  αποτρέψει  το  μόνιμο  διαχωρισμό.  Και  τούτο  βέβαια  με  τη  σαφή 
αντίληψη  ότι  ο  μόνιμος  διαχωρισμός  δεν  είναι  δεχτός  σαν  λύση,  παρά  τις 
δυσκολίες  από  τις  οποίες  αναπόφευκτα  θα  περάσει  η  εφαρμογή  της  Ομοσπονδίας. 


Το  επιχείρημα  ότι  τα  παραδείγματα  της  Σοβιετικής  Ένωσης,  της 
Γιουγκοσλαβίας  αλλά  και  της  Τσεχοσλοβακικής  Ομοσπονδίας  δεν  προοιωνίζουν 
ρόδινο  το  μελλο  της  Ομόσπονδης  Κυπριακής  Δημοκρατίας,  δε  θα  πρέπει  να  είναι 
αρκετό  για  να  εκτρέψει  από  το  στόχο  της  Ομοσπονδίας.  Υπάρχουν  ακόμα  αρκετές 
Ομοσπονδίες  που  λειτουργούν  σε  όλα  τα  μήκη  και  τα  πλάτη  του  πλανήτη.  Άλλωστε 
στο  σημείο  που  έχουμε  φτάσει  στην  Κύπρο,  δεν  φαίνεται  να  έχουμε  παρά  μια 
επιλογή,  εκείνη  της  Ομοσπονδίας,  στην  οποία  θα  πρέπει  να  βρούμε  και  να  έχουμε 
τη  βούληση,  να  την  κάμουμε  να  λειτουργήσει,  γιατί  ο  διαχωρισμός  στη  σημερινή 
του  βάση,  δεν  πρέπει  ποτέ  να  γίνει  αποδεχτός. 

θα  ήταν  ευχής  έργον,  σε  κάποιο  όχι  πολύ  απομεμακρυσμένο  οτάδιο,  να 
δημιουργούντο  οι  κατάλληλες  προϋποθέσεις  και  η  ομοσπονδιακή  δομή  της  Κυπριακής 
πολιτείας  να  παραχωρούσε  τη  θέση  της  σε  μια  δομή  ενοποιημένου  κράτους.  Για 
την  ώρα,  όσο  και  αν  αυτή  η  διαπίστωση  είναι  οδυνηρή,  δε  φαίνεται  να  υπάρχουν 
αυτές  οι  προϋποθέσεις  και  θα  πρέπει  να  αρκεστούμε  στην  Ομοσπονδία.  Ωστόσο  θα 
ήταν  σοβαρό  αν  όχι  μοιραίο  λάθος,  να  επαναληφθεί  το  λάθος  του  1960.  Όταν 
δηλαδή  και  οι  δυό  κοινότητες  δε  θέλησαν  να  δουν  τις  συμφωνίες  της  Ζυρίχης  σαν 
κάτι  το  δοσμένο  και  μόνιμο  αλλά  σαν  ένα  βάθρο  από  το  οποίο  άλλα  θα 
επιδιώκοντο.  Επουδενί  λόγω  θα  πρέπει  να  γίνει  το  ίδιο  λάθος,  όπου 
παραγνωρίστηκαν  τα  θετικά  σημεία  και  έτυχαν  εκμετάλλευσης  τα  αρνητικά,  για  να 
φτάσουμε  τελικά  στα  γεγονότα  του  63,  67  και  του  74. 

Είναι  η  γνώμη  μας  ότι  τα  γεγονότα  του  74  από  τη  μια  και  η  επικυριαρχία 
της  Τουρκίας  στα  κατεχόμενα  από  την  άλλη,  έχουν  ωριμάσει  τόσο  το  μέσο 
Ελληνοκύπριο  όσο  και  το  μέσο  Τουρκοκύπριο.  Αυτή  η  ωρίμανση  θα  πρέπει  να 
προκαλέσει  εκείνη  τη  βούληση  που  θα  βοηθήσει  την  Ομοσπονδία  -  όταν  έρθει  -  να 
λειτουργήσει.  Έχουμε  ακόμα  να  διανύσουμε  πολύ  δρόμο  μέχρι  την  επίτευξη 
συμφωνίας,  η  οποία  θα  είναι  δύσκολη,  θα  είναι  ακόμα  πιο  δύσκολη  η  λειτουργία 
της  Ομοσπονδίας,  γιατί  η  διάλυση  της  καχυποψίας,  της  μισαλλοδοξίας  η 
δημιουργία  εμπιστοσύνης  και  προ  πάντων  η  απομάκρυνση  μιας  δικαιολογημένης 
αίσθησης  αδικίας,  δεν  μπορούν  να  εξαφανιστούν  σε  μια  νύχτα.  Όμως,  όσοι  δεν 
είμαστε  διατεθημένοι  να  διαγράψουμε  ένα  μεγάλο  μέρος  της  χώρας  μας  και  όσοι 
δεν  μπορούμε  να  διανοηθούμε  τη  διχοτόμιση  της  και  το  διαχωρισμό,  δεν  έχουμε 
άλλη  επιλογή  από  του  να  επιδείξουμε  άκαμπτη  βούληση  και  υπέρμετρα  καλή 
προαίρεση,  έτσι  που  να  γίνει  η  Ομοσπονδία  κατορθωτή  και  λειτουργήσιμη. 

Η  στατική  αντίκρυση  του  παρελθόντος,  θα  πρέπει  να  δώσει  τη  θέση  της  σε 
μια  δυναμική  θεώρηση  του  μέλλοντος,  όπου  οι  αντικρύσεις  θα  πρέπει  να 
βασίζονται  στη  λογική  και  τις  εμπειρίες  παρά  στο  συναισθηματισμό.  Φυσικά  για 
όλα  αυτά  χρειάζεται  προετοιμασία  που  δεν  έχει  ακόμα  αρχίσει.  Ωστόσο  αυτό 
είναι  μια  άλλη  ιστορία  όπως  θα  έλεγε  και  ο  Ρατγιαρντ  Κϊπλιγκ,  στην  οποία  θα 
επανέλθουμε  μιαν  άλλη  φορά.. 


ΝΕ0ΚΥΠΡΙΑΚ0Σ  ΣΥΝΔΕΣΜΟΣ 
16.9.1992 

